Amikumu: Nova revolucia aplikaĵo por esperantistoj
#000000
Du el la plej bone konataj esperantistoj de la interreta generacio – Chuck Smith, la Esperantisto de la Jaro 2015, kaj Evildea, la plej spektata Esperanto-filmisto ĉe JuTubo – startigas novan Esperanto-telefonaplikaĵon (apo) Amikumu.
#000001
Chuck Smith, la fondinto de la Esperanto-Vikipedio kaj gvidanto de la furora Esperanto-kurso ĉe Duolingo, diris: “Antaŭ cent jaroj oni portis verdan stelon por montri sian esperantistecon al la mondo, sed la nuntempaj junuloj ne plu faras tion ĉar tio ne estas laŭmoda. Tamen ĉiu junulo nun portas telefonon, kiu disponigas sennombrajn funkciojn per siaj diversaj apoj. Amikumu celas koverti kaj ĝisdatigi la koncepton de la ‘verda stelo’ por nova generacio de poŝtelefonemuloj. Ni programas apon, kiu malkaŝos al la uzanto la plej proksimajn esperantistojn per simpla, facile uzebla interfaco”.
#000002
Evildea, estrarano de la Esperanto-Federacio de Novsudkimrio kaj ĉefo de Amikumu, anoncis: “Ofte komentantoj ĉe mia kanalo plendas pri la manko de lokaj esperantistoj kaj grupoj, nur por eltrovi poste, ke fakte alia komentanto loĝas en la sama urbo. Pro la enfluego de novaj lernantoj de Duolingo, ni devas alfronti novan problemon; kiel ni povas konektigi ĉi tiujn freŝbakitojn kun la tradicia movado kaj ankaŭ unu kun la alia? Amikumu celas solvi ĝuste ĉi tiun problemon”.
#000003
Pli specife, nia apo montros ĉiujn proksimajn esperantistojn ordigitaj laŭ distanco. Krome, per mapo oni povas vidi, kie aliaj parolantoj publike deklaris sian lokon laste. Ambaŭ funkcioj ebligas sendi mesaĝon al proksimuloj por ekkonatiĝi kaj renkontiĝi. Ni forte kredas, ke nia tuta komunumo ĉi tiel povos ĝui tre modernan reton de samideanoj.
#000004
Ofte movadanoj demandas kie troviĝas la novaj Duolingo-lernantoj. Reciproke la lernantoj mem demandas: “Kie troviĝas la veteranoj?” La du grupoj uzas kaj utiligas malsamajn komunikilojn. Ni devas atenti, ke tiuj novaj lernantoj havas malsamajn bezonojn. Ili ne volas aŭ povas aniĝi al gigantaj asocioj kaj lokaj kluboj ĉar financoj kaj tempo ofte mankas al ili. Per Amikumu, ili finfine ekhavos modernan manieron por enmiksiĝi en la loka movado kiam kaj kie ili volas.
#000006
“Kiam mi estis en Brazilo en 2002, – aldonis Chuck, – mi pensis, ke estus belege, se ĉiuj esperantistoj havus GPS-ilojn kaj tiel povus trovi unu la alian pli facile. Bedaŭrinde, GPS-teknologio tiam estis tro multekosta por fari tion. Kiam la unua iFono aperis, mi pensis, ke ni povus finfine realigi tiun revon per saĝtelefonoj, sed daŭris multajn jarojn ĝis kiam preskaŭ ĉiuj junuloj havus ilin. Post la sukcesego de Pokémon Go mi vidis, ke homoj tutmonde serĉas poŝmonstrojn kaj pensis, kial ne serĉi esperantistojn? Dum IJK, mi vidis Evildea-n enrete kaj prezentis la ideon kaj tuj trovis, ke li jam havis la saman ideon! Tiam ni decidis, ke tiu apo devas ekekzisti kaj tuj ni kunlaboris por realigi ĝin kun la helpo de la esperantista kaj poliglota komunumoj”.
#000007
“Tamen pli ol espero necesas por efektivigi la projekton de Amikumu, – diris Evildea. – Ni devas kolekti pli malpli 9.000 eŭrojn por kovri la plej bazajn elspezojn. Do, laŭplane la monkolekto komenciĝos la 18an de oktobro kaj finiĝos la 9an de novembro. Se ni ne povos atingi la necesan sumon, la evoluado de la apo tuj haltos. Do, ĉiu eŭro, kiun vi povos liberigi, estos nepra por realigi ĉi tiun revon”.
#000008
Iru al por ekaboni nian retleteron kaj partopreni nian monkolekton!
#000009
1 respondo al Amikumu: Nova revolucia aplikaĵo por esperantistoj1
#000011
Brila ideo por kunligi la novan mondon de Esperantistoj kiuj alvenas al la lingvo per interretaj, virtualaj vojoj. La ilo AMIKUMU povas esti utila ne nur al individuaj Esperantistoj kiuj serĉas similideanojn en siaj partoj de la mondo, sed ankaŭ ekfika metodo por lokaj asocioj kaj kluboj en urboj, urbetoj kaj eĉ vilaĝoj por trovi novajn lernantojn por interŝanĝi ideojn kaj praktiki Esperanton.
#000012
Demonstraj versioj de “La Ondo”
Musklaku la kovrilon por legi pliajn informojn.
#000014
Musklaku la kovrilon por legi pliajn informojn.
#000016